बिजनेस स्टैंडर्ड - इक्विटी बाजार की बड़ी बीमा कंपनियों में सार्वजनिक उपक्रमों का दबदबा
इक्विटी बाजार की बड़ी बीमा कंपनियों में सार्वजनिक उपक्रमों का दबदबा
सुब्रत पांडा और सचिन मामबटा / मुंबई April 28, 2019
इक्विटी बाजार की बड़ी बीमा कंपनियों में केवल भारतीय जीवन बीमा निगम (एलआईसी) ही शामिल नहीं है। शेयर बाजार की शीर्ष पांच बीमा कंपनियों में तीन कंपनियां सार्वजनिक उपक्रम हैं। इक्विटी श्रेणी में बीमा कंपनियों की गतिविधियों के आंकड़ों के विश्लेषण से यह खुलासा हुआ है। प्राइम डेटाबेस (एनएसईइन्फोबेस डॉट कॉम) के आंकड़ों से पता चलता है कि जनरल इंश्योरेंस कॉरपोरेशन ऑफ इंडिया (जीआईसी आरई) तीसरे पायदान पर और द न्यू इंडिया एश्योरेंस कंपनी चौथे पायदान पर मौजूद हैं। शीर्ष पांच की सूची में निजी क्षेत्र की केवल दो बीमा कंपनियां- आईसीआईसीआई प्रुडेंशियल लाइफ इंश्योरेंस और एचडीएफसी लाइफ- शामिल हैं।
सबसे बड़ी कंपनी एलआईसी है जिसका शेयर बाजार में 6.21 लाख करोड़ रुपये का निवेश है। जबकि अन्य दोनों सार्वजनिक उपक्रमों का कुल निवेश 31,628 करोड़ रुपये है। इसी प्रकार निजी क्षेत्र की दोनों बीमा कंपनियों (आईसीआईसीआई प्रुडेंशियल और एचडीएफसी लाइफ) का इक्विटी परिसंपत्तियों में निवेश करीब 41,165 करोड़ रुपये है। यह दिसंबर में समाप्त तिमाही के दौरान शेयरधारिता आंकड़ों पर आधारित है। किसी कंपनी में 1 फीसदी से अधिक हिस्सेदारी होने पर उसका खुलासा स्टॉक एक्सचेंज पर करना अनिवार्य है। इस प्रकार खुलासा होने वाली सभी हिस्सेदारियों के आधार पर कुल परिसंपत्ति का आकलन किया गया है। मार्च के लिए अब तक खुलासा किए गए आंकड़ों से भी इसी तरह का रुझान दिखता है। विशेषज्ञों ने कहा कि दीर्घावधि में हो सकता है कि निजी कंपनियों का वर्चस्व कायम हो जाए।
प्राइम डेटाबेस ग्रुप के प्रबंध निदेशक प्रणव हल्दिया ने कहा कि पिछले कुछ वर्षों के दौरान निजी कंपनियों की बाजार हिस्सेदारी बढ़ी है। उन्होंने कहा, 'पिछले दो दशक के दौरान, उन्हें लाइसेंस आवंटि होने के बाद, बाजार हिस्सेदारी हासिल करने के लिहाज से निजी कंपनियों का प्रदर्शन पुरानी कंपनियों के मुकाबले काफी अच्छा रहा है। यही प्रवृत्ति आगे भी जारी रहने के आसार हैं।' भारतीय बीमा विनियामक एवं विकास प्राधिकरण (आईआरडीएआई) ने 2018 की अपनी वार्षिक रिपोर्ट में कहा है कि बाजार परिदृश्य बदल रहा है। आईआरडीएआई ने कहा है, 'कुल प्रीमियम आय के आधार पर एलआईसी की बाजार हिस्सेदारी 2017-18 में घटकर 69.36 फीसदी रह गई जो 2016-17 में 71.81 फीसदी रही थी। जबकि निजी बीमा कंपनियों की बाजार हिस्सेदारी वित्त वर्ष 2018 में बढ़कर 30.64 फीसदी हो गई जो वित्त वर्ष 2017 में 28.19 फीसदी थी।'
बीमा नियामक ने अपनी वार्षिक रिपोर्ट में कहा है, 'सार्वजनिक क्षेत्र की बीमा कंपनियों के मामले में सभी चार कंपनियों का कारोबार बढ़ा है और उनके प्रीमियम संग्रह में भी इजाफा हुआ है। लेकिन सार्वजनिक क्षेत्र की सभी चार बीमा कंपनियों में एक को छोड़कर अन्य सभी की बाजार हिस्सेदारी में पिछले साल के मुकाबले गिरावट आई है।' एचडीएफसी सिक्योरिटीज के प्रमुख (खुदरा अनुसंधान) दीपक जसानी ने कहा कि आवंटन प्रथाओं के कारण भी निजी बीमा कंपनियां बेहतर स्थिति में हैं। उन्होंने कहा, 'शेयर पर दांव लगाने के लिहाज से निजी क्षेत्र की कंपनियों का रुख कहीं अधिक आक्रामक है जिससे दीर्घावधि में उनकी परिसंपत्तियों की वृद्धि रफ्तार कहीं अधिक हो सकती है। पारंपरिक तौर पर सार्वजनिक क्षेत्र की कंपनियां जोखिम लेने से बचती हैं।'
निजी क्षेत्र की दोनों बीमा कंपनियों ने वित्तीय नतीजे से पहले की अवधि का हवाला देते हुए इस मुद्दे पर टिप्पणी करने से इनकार किया। एलआईसी और द न्यू इंडिया एश्योरेंस कंपनी सहित सार्वजनिक क्षेत्र की कंपनियां इस मुद्दे पर टिप्पणी के लिए तत्काल उपलब्ध नहीं हो सकीं।